Fico, Robert, predseda vlády SR (2017-12-06):
Vážený pán predsedajúci, dámy a páni, napriek tomu, že sa nielen ja, aj moji ministri pripravujeme na zajtrajšiu schôdzu vlády, ktorá bude v Revúcej, je to jeden z ďalších okresov, ktorému venujeme pozornosť z dôvodu toho, že patrí do zoznamu najmenej rozvinutých okresov, predsa len mi nedá byť ticho a nereagovať na niektoré vyjadrenia, ktoré padajú v rozprave v súvislosti s návrhom na vyslovenie nedôvery ministrovi vnútra Robertovi Kaliňákovi. Mňa najviac pobavila, a to bol vlastne aj dôvod, pre ktorý som sa opäť prihlásil do rozpravy, poznámka, že Robert Kaliňák je prekážka pánovi Rajtárovi, aby Slovensko bolo lepšie, že v podstate on malý, úbohý nemôže nič v tejto krajine zmeniť, lebo ministrom vnútra Slovenskej republiky je Robert Kaliňák. Mám pre vás, dámy a páni z opozície, jedno malé odporúčanie: konečne vyhrajte voľby, nech sa páči. SMER – sociálna demokracia, samozrejme, platí daň za dlhovekosť, ale my sme za sebou 4-krát suverénne vyhrali parlamentné voľby. A náš mandát je legitímny a demokratický a nikto ho nebude spochybňovať tým, že sa cíti byť ublíženým alebo ukrivdeným, lebo nemá ani také percentá, ani také preferenčné hlasy. Vyhrali sme v roku 2006 s takmer 29 %, vyhrali sme v roku 2010 s 34 %, napriek tomu ste nás poslali do opozície a predstavili ste rok a pol cirkus humberto, ktorý nikdy slovenská politická scéna nezažila. Vyhrali sme v roku 2012 s výsledkom, ktorý nemá obdobu v slovenskej politickej histórii, 44 %. A po všetkých týchto troch víťazstvách a po tom masírovaní, ktoré ste predvádzali cez médiá, klamstvá typu, ktoré dnes predvádzate, sme vyhrali aj 4. parlamentné voľby za sebou. A máme ambíciu, pán Rajtár, či sa vám to páči, alebo nepáči, vyhrať aj ďalšie parlamentné voľby. Prestaňte plakať. Vyhrajte voľby, zostavte vládu a spravujte krajinu podľa vašich predstáv. My spravujeme krajinu podľa predstáv, ktoré považujeme za absolútne správne. Jedno ale viem úplne isto, dámy a páni, 4-krát sme vyhrali parlamentné voľby a 3-krát sme zostavili vládu, nikdy sme sa nespreneverili demokratickým pravidlám hry. Nikdy! Nesiahli sme na charakter verejnoprávnej televízie. Nedotkli sme sa v žiadnom prípade Ústavného súdu. Neurobili sme nič voči ostatným ústavným orgánom v tomto štáte, hoci taká možnosť bola a máme nejaké príklady zo susedných krajín, kde sa takéto veci diali. My sme toto nikdy neurobili a vždy sme išli do férovej demokratickej súťaže a do tejto férovej demokratickej súťaže pôjdeme aj v nasledujúcich parlamentných voľbách. A je úplne jedno, či tie voľby budú v roku 2018, v roku 2019 alebo budú v roku 2020. Nikdy sme nezneužili tajnú službu. Nikdy nedal predseda vlády počas tých desiatich rokov vládnutia žiadny pokyn riaditeľovi tajnej služby, aby sa na niečo pozrel, niečo urobil, čo by bolo použité v štandardnej demokratickej súťaži, ktorá tu je. Naopak, nastavili sme pravidlá parlamentných volieb, nastavili sme pravidlá transparentnosti financovania politických strán a toto dnes v Európe významne rezonuje. Počul niekto z vás, dámy a páni z opozície, nejakú pripomienku na adresu Slovenska, že to je nedemokratická krajina? Počul niekto z vás, že by niekto kritizoval Slovensko kvôli porušovaniu ľudských práv alebo zneužívaniu moci? Nič takéto, nič takéto nie je a ani nebude a ja to garantujem mojím postavením predsedu vlády Slovenskej republiky. Mám však iný obraz, ktorý je tu dnes pred nami. A ten obraz je veľmi jednoduchý a dá sa krásne popísať. Kto sa dnes uchádza o moc a kto tvrdí, že je alternatíva vláde Slovenskej republiky? Za lídra opozície sa označuje strana SaS. Tak teda poďme urobiť malý sumár toho, čo tu zaznelo doslova a do písmena za pár minút diania tejto parlamentnej schôdze. Po prvé vieme, že strana SaS nemá problém zneužívať odpočúvanie. To sme predsa jasne počuli. A to nemôže dnes nikto spochybniť, že vtedajší minister obrany za SaS pán Galko dal odpočúvať novinárov. Ešte raz, hore dámy a páni novinári, buďte takí láskaví a to niekde konečne napíšte, že pán Galko vás dal odpočúvať. Keby sme to my urobili, tak horia Jánošíkove vatry po celom Slovensku a nás hádžete, ako to hovorí predseda parlamentu, do Dunaja jedného za druhým. Dal odpočúvať novinárov. Dal odpočúvať novinára, pokiaľ ide o Pravdu, dal odpočúvať novinára, ktorý je dnes v denníku SME, dal odpočúvať šéfa TA3, dal pokyn na odpočúvanie hovorcu opozičnej politickej strany, dal pokyn na odpočúvanie svojich sekretárok a už o šoférovi tiráku netreba viacej hovoriť, lebo to je tak trápna scénka, že to len môže zodpovedať charakteru SaS. Čiže prvé, čo vieme, je, že keď táto politická strana, ktorá sa dnes hlási k tomu, že chce byť lídrom a chce zostaviť novú vládnu koalíciu, je, že nemá problém zneužívať štátnu moc a odpočúvať. To dnes vieme úplne perfektne. Čo ďalej o nich vieme? Vieme, že nemajú problém používať metódy, ktoré sú hrubým porušením demokratických pravidiel hry. Pán Rajtár, my sme si fotili volebné lístky pri voľbe generálneho prokurátora alebo ste to robili vy? A nebolo to trápne, ako ste chodili pod pazuchou v dvojiciach tam dozadu a tam ste si mobilmi robili fotografie a potom ste si ich navzájom ukazovali, lebo ste si navzájom nedôverovali? Toto sa nikdy u nás nestalo. Nikdy! My sme vždy vedeli si sadnúť na poslaneckom klube a povedať, toto je náš názor, toto je náš návrh a túto stranícku disciplínu, ktorá patrí do parlamentu, budeme aj rešpektovať. Čiže máme druhý dôkaz. Prvý dôkaz je, že budú odpočúvať telefóny, že budú zneužívať štátnu moc. Po druhé vieme, že nedajú slobodu svojim poslancom, pretože bez akéhokoľvek zaváhania postavili svojich vlastných poslancov do ponižujúceho postavenia, pretože ich prinútili robiť si fotografie z intímneho volebného aktu. Tajná voľba je intímny volebný akt. Nie, ale kdeže, to jednoducho nefunguje u vás, vy si to musíte nafotiť. Po tretie vieme všetci, že nám bude zatvárať papule. A nepamätáte sa na rozhodnutie pána Sulíka a predsedu parlamentu, ktorý nám sem postavil tie staré televízory Oravy, tie drevené veľké televízory, jednoducho, kde bolo napísané, že máme takýto čas, lebo nemôžme viacej hovoriť, lebo ste zneužili inštitút, ktorý bol v rokovacom poriadku, a báli ste sa toho, že niečo k vám povieme viacej, ako by bolo treba? Toto sme my nikdy nerobili. Bol schválený rokovací poriadok a rokovací poriadok je jasné pravidlo, ale vy ste vtedy zneužili výnimočné inštitúty.. (Reakcia z pléna.) Poprosím, pani poslankyňa...